Poliisi epäilee Helsingin Töölössä polkupyöräilijään törmännyttä henkilöauton kuljettajaa sekä surmasta että törkeästä kuolemantuottamuksesta.

Uhri menehtyi saamiinsa vammoihin Töölön sairaalassa torstaina iltapäivällä.

- Molempia vaihtoehtoja pidetään mahdollisina ja poliisi tutkii tapausta molemmilla rikosnimikkeillä. Kuulustelut jatkuvat tänään, tutkinnanjohtaja Pekka Korhonen sanoo Iltalehdelle.

Korhonen muistuttaa, että tuomioistuin päättää, onko teko ollut tahallinen ja minkä rikoksen tunnusmerkistö täyttyy. Miestä on kuulusteltu alustavasti.

-Mies on ollut asiallinen ja yhteistyökykyinen, Korhonen kertoo.

Epäillyn lisäksi tänään kuullaan silminnäkijöitä. Miehen vangitsemisvaatimuksesta tehdään päätös tänään tai huomenna. Miestä epäillään myös törkeästä liikenneturvallisuuden vaarantamisesta ja liikennepaosta.

Henkilö voidaan tuomita surmasta, mikäli teko katsotaan tahalliseksi. Törkeässä kuolemantuottamuksessa tahallisuuden kriteeri ei täyty.

Iltalehti uutisoi ensimmäisenä silminnäkijähavainnosta, jonka mukaan Tukholmankatua ajanut autoilija oli vaihtanut kaistaa suoraan pyöräilijän eteen ja pakottanut hänet jarruttamaan. Pyöräilijä oli näyttänyt tilanteessa autoilijalle suuttumuksesta kielivää käsimerkkiä.

Mannerheimintien liikennevaloissa pyöräilijä oli odottanut autoilijan takana ja valon vaihduttua vihreäksi ohittanut hitaasti liikkeelle lähteneen auton oikealta. Pyöräilijän mentyä ohi autoilija oli kiihdyttänyt nopeasti oikealle niin, että auton takakulma osui pyörään.

Pyöräilijä lensi törmäyksen voimasta pää edellä asfalttiin ja menehtyi saamiinsa vammoihin myöhemmin sairaalassa.